text: Hemmelig løn-aftale sikrer sommer-øllet
  29 maj 2010 kl. 07.34
  Efter flere måneders konflikt om bryggeriarbejdernes løn og en strejke, der kostede tørlagte øllagre, har ledelse og tillidsfolk på Carlsberg indgået en toårig lønaftale, som omfatter godt 1.000 timelønnede i hele koncernen.
  Men de har givet hinanden hånden på at holde indholdet af forliget inden døre, skriver Nyhedsbrevet 3F.
   - Ledelsen mener, der har været lidt for megen fokus på virksomheden på det sidste, så det har vi ingen problemer med. Det er også en lidt kompliceret aftale, hvor der er givet og taget fra begge sider. Men der er ikke tale om en nulløsning, for så var vi ikke blevet færdige, siger fællestillidsrepræsentant på bryggeriet i Federicia Hans Andersen til Nyhedsbrevet 3F.
  Carlsbergs kommunikationsdirektør, Jens Bekke, bekræfter, at aftalen ikke vil blive offentliggjort - foreløbig i hvert fald.
  - Jeg vil ikke gå ind i detaljer om, hvad aftalen koster, siger Jens Bekke til Nyhedsbrevet 3F.
  